**သင်ခန်းစာ (၁)**

**ဘုရားရှင်၏မိသားစုဝင်**

**ဒီဇင်ဘာလ ၃၁ - ဇန်နဝါရီလ ၆**

**ဥပုသ်နေ့မွန်းလွဲပိုင်း ဒီဇင်ဘာလ ၃၁ ရက်**

ဖတ်ရန်ကျမ်းချက်များ။ ဂလာတိ၊ ၃း၂၆၊၂၉။ ဆာလံ၊ ၅ဝး၁ဝ-၁၂။ ၅ရာ၊ ၂၉း၁၃၊၁၄။ ဖိလိပ္ပိ၊ ၄း၁၉။

၁ယော၊ ၅း၃။ မသဲ၊ ၆း၁၉-၂၁။

အလွတ်ကျမ်းချက်

‘‘ဘုရားသခင်၏သားတော်ဟု ခေါ်ဝေါ်ခြင်းအခွင့်ကို ငါတို့ သည်ရမည်အကြောင်း၊ ဘုရားသခင်သည် ငါတို့ကို အဘယ်မျှလောက် ချစ်တော်မူသည်ကို ကြည့်ရှုဆင်ခြင်ကြလော့။ လောကီသားတို့သည် ဘုရားသခင်ကို မသိသောကြောင့်၊ ငါတို့ကိုလည်းမသိကြ’’ (၁ယော၊ ၃း၁)။

ခရစ်ယာန်ဖြစ်သည့်အလျောက် ကျွန်ုပ်တို့သည် ဘုရားရှင်နှင့်ဆက်စပ် နေမှုအပေါ် အလွန်အံ့သြ ကြရ သည်။ ကိုယ်တော်သည် ကျွန်ုပ်တို့ကိုယုံကြည် စိတ်ချစွာဖြင့် ကမ္ဘာမြေပေါ် နေထိုင် အသက်ရှင် စီမံခန့်ခွဲခြင်း အမှုကို လုံးဝအပ်နှင်း ထားသည်။ ကမ္ဘာကြီးစတင်ဖြစ်ပေါ်လာသည်နှင့် လူသား၏သမိုင်းကြောင်း အရ ဘုရားရှင် သည် ပြစ်မျိုးမထင် အနာအဆာကင်းလျက်ရှိသော ဖန်ဆင်း သမျှလက်ရာတော်ကို ထိန်းသိမ်းကြည့်ရှု စောင့်ရှောက်ရန် ကိုယ်စားလှယ်အဖြစ်ခန့်အပ်ထားသူတို့မှာ အာဒံနှင့်ဧဝဟူသော ကမ္ဘာဦးလူသားနှစ်ဦးပင် ဖြစ် သည် (က၊ ၂း၇-၉၊ ၁၅)။ တိရစ္ဆာန်တို့၏အမျိုးအမည်နာမကိုမှည့်ခေါ်စေခြင်း၊ ဧဒင်ဥယျာဉ်တော်ကိုလှပစေရန် ပြစုစေခြင်း၊ ကမ္ဘာမြေပေါ်၌ သားသမီးများစွာမွေးဖွား ပြည့်လျှံစေခြင်းအစရှိသည့် ဘုရားရှင်၏ကိုယ်စား လုပ်ဆောင်ရမည်တို့ကို တာဝန်ပေးခဲ့သည်။

ကမ္ဘာမြေသယံဇာတမျိုးစုံဖြင့်လည်း ကျွန်ုပ်တို့ကိုကောင်းချီးပေးခဲ့သေးသည်။ အထူးခြားဆုံးမှာ ကျွန်ုပ်တို့လူသားများသာလျှင် ကိုယ်တော်၏ သီးသန့်ကိုယ်စားလှယ်အဖြစ် ခန့်အပ်ထားခြင်းခံကြရသည်။ ကိုယ်တော်၏ အလုပ်အကိုင်မှန်သမျှကို စီမံခန့်ခွဲပေးရသော အခွင့်ကိုရသည်။ ပိုက်ဆံငွေ ကြေးကောက်ခံခြင်း၊ ငွေထုတ်ခွင့်စာရွက်ရေးသားခွင့်၊ လျှပ်စစ်အားအပြောင်း အလဲပြုလုပ်ခြင်း၊ ရန်ပုံငွေရေးဆွဲခြင်း၊ ဘုရားကျောင်းသို့ ကျွန်ုပ်တို့ဆယ်ဖို့ တစ်ဖို့နှင့် အလှူငွေကိုယူဆောင်လာခြင်း အစရှိသည်တို့ရှိကြသည်။ ဘုရားရှင် သည် မိမိပေးထားသောကောင်းချီးများထဲမှ ကျွန်ုပ်တို့လိုအပ်သမျှကို အသုံးပြုပါရန် အခွင့်ပေးထားသည်။ လိုအပ်နေသောအခြားသူများအတွက်နှင့် သခင်၏ အမှုတော်တိုးတက်စေရေး၌ အသုံးပြုရန်ဖြစ်သည်။ သားသမီးများဖွားမြင်ရခြင်း အခွင့်ကိုပေးထားသော ဘုရားရှင်၏ကောင်းချီးသည် အလွန်ကြီးမားလှသည်။ ကိုယ်တော်အတွက် ကျောင်းကန်အဆောက်အဦများဆောက်လုပ်ရခြင်း၊ နောင် လာမည့်မျိုးဆက်သစ်များ အတွက် ပညာရေးလမ်းကြောင်းတည့်မတ်အားပေး ခြင်း အစရှိသည့်လုပ်ငန်းသည် အထူးမွန်မြတ်လွန်းပါသည်။

ယခုအပတ်လေ့လာရမည့်သင်ခန်းစာ၌ ဘုရားရှင်၏မိသားစုဝင်ဖြစ်ရ ခြင်း၌ ရရှိထားသော အခွင့်အရေး နှင့် တာဝန်ဝတ္တရားအကြောင်းများဖြစ်သည်။

**ကျွန်ုပ်တို့သည်ဘုရားရှင်၏မိသားစုဝင် တနင်္ဂနွေနေ့ ဇန်နဝါရီလ ၁ ရက်**

‘‘အထက်ဆိုခဲ့ပြီးသောအကြောင်းကြောင့်၊ ကောင်းကင်ပေါ်၊ မြေကြီး ပေါ်မှာရှိသော တစ်အိမ်ထောင်လုံး တည်းဟူသော သားတော်အပေါင်းတို့၏ အချုပ်အခြာဖြစ်တော်မူသော ငါတို့သခင်ယေရှုခရစ်၏ ခမည်းတော် ရှေ့မှာ ငါသည် ဒူးထောက်၍ဆုတောင်းလေ့ရှိ၏’’ (ဧဖက်၊ ၃း၁၄၊၁၅)။ ဖော်ပြပါ ကျမ်းချက်မှ မည်သို့သော အတွေးအခေါ်၊ မည်သို့သောမျှော်လင့်ချက်မျိုးပါရှိ နေပါသနည်း။

--------------------------------------------------------------------------------------------------

ယေရှုရှင်အမှုတော်စတင်ခါစအချိန်၌ မိန့်တော်မူသောစကားတော်မှာ ‘‘ထိုကြောင့် သင်တို့ဆုတောင်း ရမည်မှာ၊ ကောင်းကင်ဘုံ၌ရှိတော်မူသော ကျွန်ုပ်တို့အဖ၊ ကိုယ်တော်၏နာမတော်အား ရိုသေ လေးမြတ်ခြင်း ရှိပါစေသော’’ (မဿဲ၊ ၆း၉)။ နောက်ပိုင်းများ၌လည်း တပည့်တော်တို့ကို ထိုနည်းနင်နင် ဆုတောင်းကြရန် သွန်သင်ခဲ့ပြန်သည် (လုကာ၊ ၁၁း၂)။ ယေရှုရှင် သည် မိမိခမည်းတော်ကို ‘‘ကောင်းကင်ဘုံရှင်အဖ’’ ဟူ၍ ခေါ်ဝေါ် သမုတ် စေပါသည်။ ယေရှုရှင် ရှင်ပြန်ထမြောက်လာ၍ မာရိနှင့်တွေ့တွေ့ချင်း မာရိမှ သူ့အားဖက်ရန် ကြိုးစား လာချိန်မှာ ယေရှုရှင်မိန့်သောစကားချက်၌ ‘‘ယေရှုကလည်း၊ ငါ့ကိုမဖက်နှင့်ဦး။ ငါသည် ငါ့ခမည်းတော်ထံသို့ မတက်ရသေး။ ငါ့ညီတို့ရှိရာသို့သွားလော့။ ငါ၏ခမည်းတော်တည်းဟူသော သင်တို့၏ ခမည်းတော်၊ ငါ၏ ဘုရားသခင်တည်းဟူသော သင်တို့၏ဘုရားသခင်ထံတော်သို့ ငါတက်ရမည်အကြောင်းအရာကို ကြားပြော လော့ဟု မိန့်တော်မူသည်’’ (ယောဟန်၊ ၂ဝး၁၇)။

ကျွန်ုပ်တို့သည် ယေရှုရှင်နှင့်ခမည်းတော်ချင်းကူညီနေကြသည်ဖြစ်၍၊ ကိုယ်တော်သည် ကျွန်ုပ်တို့၏ အစ်ကို၊ ကျွန်ုပ်တို့အားလုံးသည် ကိုယ်တော်၏ညီငယ်၊ ညီမငယ်များဖြစ်ကြပြီ။ ယေရှုရှင်သည် လောက၏ မိသားစုဝင်ဖြစ်လာခဲ့သလို ကျွန်ုပ်တို့သည်လည်း ကောင်းကင်သားတို့နှင့် မိသားစုဝင် ဖြစ်ရသော အခွင့်ရရှိ သွားသည်။ ‘‘ကောင်းကင်မိသားစုနှင့်လောက မိသားစုတို့သည် တစ်ခုတည်း၊ တစ်လုံးတစ်ဝတည်းဖြစ်သွားသည်’’ (Ellen G. White, The Desire of Ages, p.832)

ထွက်၊ ၃း၁ဝ။ ထွက်၊ ၅း၁ နှင့် ဂလာတိ၊ ၃း၂၆၊ ၂၉ ကိုဖတ်ပါ။ ယင်းကျမ်းချက်များတို့သည် ဘုရားရှင်နှင့်ကျွန်ုပ်တို့ မည်သို့ဆက်စပ်မှုရှိကြောင်း ဖော်ပြသနည်း။ အဘယ်မျှအားရစရာဖြစ်စေပါသနည်း။

--------------------------------------------------------------------------------------------------

ဖန်ဆင်းထားသမျှသဘာဝလက်ရာတော်ကို ဆင်ခြင်သုံးသပ်ကြည့်ပါ။ သမ္မာကျမ်းစာမှ သွန်သင် ထားချက်အရ၊ ထာဝရဘုရားတည်ရှိတော်မူပါသည် ဟုဆိုရုံမကဘဲ၊ ကျွန်ုပ်တို့ကိုချစ်တော်မူသည်၊ ကျွန်ုပ်တို့နှင့် မိသားစုပုံစံ သဘောမျိုးဖြင့် အမြဲဆက်သွယ်တည်ရှိတော်မူသည်၊ မကြာခဏ နှုတ်ကပတ်တော်အားဖြင့် မိတ်သဟာယဖွဲ့ခြင်းအကြောင်းကို ဖော်ပြနေပါသည်။ ဣသရေလ လူမျိုးကိုလည်း ‘‘ငါ၏လူမျိုး’’ ဟူ၍ သမုတ် တော်မူသည်။ ကျွန်ုပ်တို့အားလုံးကို ဘုရားသားသမီးများ’’ ဟုခေါ်ပြီး၊ ထာဝရဘုရားရှင်ကို ‘‘ကျွန်ုပ်တို့၏ အဖ’’ ဟု ညွန်ပြသွန်သင်ပေးထားသည်။ ဘုရားရှင်သည် ကျွန်ုပ်တို့ကို ချစ်သောအမူအရာမှာ မိသားစုတစ်ဦးနှင့်တစ်ဦး ချစ်ခြင်းပုံစံနှင့်တူညီနေပါသည်။ ကမ္ဘာမြေကြီးအတွက် မည်မျှသတင်းကောင်းတစ်ရပ်ဖြစ်စေပါသနည်း။ ရန်လိုသောသဘောတရားတစ်စုံတစ်ရာရှိပါသလား။

တစ်ကမ္ဘာလုံးရှိလူသားတို့သည် မိသားစုစိတ်ဓာတ်ရှိကြသည်ဟု သဘောထားကြည့်ပါ။ ညီအစ်ကို မောင်နှမများသဖွယ် နေထိုင်ရသော ကမ္ဘာကြီးသည် မည်မျှကောင်းမည်နည်း။

**ဘုရားရှင်သည်အရာအားလုံး၏ပိုင်ရှင် တနင်္လာနေ့ ဇန်နဝါရီလ ၂ ရက်**

ဆာ၊ ၅ဝး၁ဝ-၁၂။ ဆာ၊ ၂၄း၁။ ၅ရာ၊ ၂၉း၁၃၊၁၄။ ဟဂ္ဂဲ၊ ၂း၈ ကိုဖတ်ပါ။ မည်ကဲ့သို့သောသတင်းစကားမျိုးကို တွေ့မြင်ရသနည်း။ ကျွန်ုပ်တို့အတွက် မည်သို့သောအမှန်တရားမျိုးနှင့် ကျွန်ုပ်တို့ပိုင်ဆိုင်သမျှအရာအားလုံး အပေါ် မည်သို့သက်ရောက်မှုရှိနေသနည်း။

--------------------------------------------------------------------------------------------------

ရာဇဝင်ချုပ်ပထမစာစောင် အခန်းကြီး၊ ၁၇ သည် ဒါဝိဒ်မင်းကြီးမှ ဗိမာန်တော် တည်ဆောက် လိုသော ဆန္ဒရှိကြောင်း အစဖော်ရေးသားထားခဲ့သည်။ ရှင်ဘုရင်သည် မိမိ၏ဆန္ဒကို ပုရောဖက်နာသန်အား ထုတ်ဖော် ပြောကြားခဲ့သည်။ ပုရောဖက်နာသန်ကလည်း ‘‘အကြံတော်ရှိသမျှအတိုင်းပြုတော်မူပါ။ ဘုရားသခင် သည် ကိုယ်တော်နှင့်အတူရှိတော်မူသည်ဟု ပြန်လျှောက်၏’’ (၅ရာ၊ ၁၇း၂)။ သို့ရာတွင် ထိုညတွင်းချင်းသည်ပင် ပုရောဖက်နာသန်၏ စကားသည် နာသန်ထံသို့ ဘုရားရှင်ချက်ချင်းတုံ့ပြန်လာခဲ့သည်။ ဒါဝိဒ်မင်းကြီးအား အကြံပေးရန် စကားဖြစ်သည်အတိုင်း ဒါဝိဒ်မင်းကြီးသည် စစ်မက်ခင်းကျင်း၊ စစ်တိုက်ရသောသူ၊ အသွေး သွန်းခြင်းအမှုများစွာကို ပြုခဲ့ရသောကြောင့် ဘုရားရှင်၏အိမ်တော်ကို မဆောက်လုပ် ရကြောင်း သတင်းပင် ဖြစ်သည်။ သူ၏ကိုယ်စား သားတော်မှဆောက်လုပ်ခွင့်ရမည်ဟု ဘုရားရှင် အမိန့်ပေး တော်မူခဲ့သည်။ ရှင်ဘုရင် ဒါဝိဒ်မင်းကြီးအနေဖြင့် မိမိသည် ပါဝင်ရန် အလွန်ဆန္ဒရှိနေသောကြောင့် ဆောက်လုပ်မှု ကိုပြုခွင့်မရရှိသော်လည်း ကြိုတင် အစီအစဉ်နှင့် ဆောက်လုပ်ရေးပစ္စည်းများစုဆောင်းခွင့်ပေးပါရန် တောင်းပန် ခဲ့သည်။ ဒါဝိဒ်မင်းကြီးသည် မိမိတောင်းဆိုချက်ကို ဘုရားရှင်အခွင့်ပေးလျှင် ကျန်ရှိသော အသက်တာ တစ်လျှောက် ကြီးမားအံ့ဖွယ် ကောင်းသော ထွင်းကျောက်များ၊ သစ်ကတိုး၊ တောင်တမာ၊ ယင်းစသည့် သစ်သားများ၊ သံထည်၊ ရွေထည်၊ ငွေထည်နှင့်ကြေးဝါ စသည့်မရေမတွက်နိုင်အောင် များပြားလွန်းလှသော ဗိမာန်တော်ဆောက်လုပ်ရန် ပစ္စည်းအပေါင်းစုဆောင်းထားကာ ဆောက်လုပ် မည့်နေရာ၌ အဆင်သင့် စုပုံထားခဲ့သည်။ ဒါဝိဒ်မင်းသည် ဣသရေလအကြီးအကဲ များကိုခေါ်၍ ချီးမွမ်းခြင်းအမှု၊ ကျေးဇူးတင်ခြင်းအမှုကို ပြုလုပ်ခဲ့သည်။

၅ရာ၊ အခန်းကြီး၊ ၂၉း၁၃၊၁၄ ၌ လူပရိသတ်ကြီး၏အလယ်၌ ဒါဝိဒ်မင်းကြီး၏ဆုတောင်းချက်တွင် ဗိမာန်တော်ဆောက်လုပ်ရေးအတွက် လူထုကြီးနှင့်အချိန်ကုန်၊ ငွေကုန်ခံကာ ဗိမာန်တော်ဆောက်လုပ်ရန် ပြင်ဆင်ခြင်းအကြောင်းကို မည်သို့ပြောကြားခဲ့သနည်း။ အမှန်တကယ်ပင် လိုအပ်သောစကားပင်ဖြစ်သည်။ ‘‘အကျွန်ုပ်နှင့်အကျွန်ုပ်၏လူတို့သည် အဘယ်သို့သောသူဖြစ်ပါသနည်း။ ခပ်သိမ်းသောအရာတို့သည် တန်ခိုးတော် ကြောင့်ဖြစ်ပါ၏။ အကျွန်ုပ်တို့သည် ကိုယ်တော်၏ဥစ္စာထဲကသာ ကိုယ်တော်အား ပူဇော်ပါ၏။’’

ထိုအချက်သည် ကျွန်ုပ်တို့အားလုံးအတွက် အရေးကြီးသောအချက် ဖြစ်သည်။ ချမ်းသာ၊ ဆင်းရဲ မည်သူ မဆို (အထူးသဖြင့် ချမ်းသာသောသူ များသတိပြုရမည်။) ဘုရားရှင်သည် အစကနဦးကပင် အရာခပ်သိမ်းကို ဖန်ဆင်းထားတော်မူခဲ့သည် (က၊ ၁း၁။ ယောဟန်၊ ၁း၃။ ဆာ၊ ၃၃း၆၊၉)။ ရှိရှိသမျှသောအရာအားလုံး၏ မူလပိုင်ရှင်အစစ်အမှန်သည် ဘုရားရှင်ပင် ဖြစ်သည်။ ကျွန်ုပ်တို့၌ရှိနေသမျှသော အရာအားလုံး အပါအဝင်လည်း ဖြစ်နေသည်။ မည်မျှခက်ခဲသောလုပ်ဆောင်ရန်အမှုဖြစ်နေပါစေ၊ ဘုရားရှင်အပေါ် ရိုးသားရန် အထူးလိုအပ် ပါသည်။ ဘုရားရှင်၏ပြုတော်မူခြင်းနှင့် ကရုဏာတော်မပါရှိပါက ကျွန်ုပ်တို့အဖို့အရာသည် အနတ္တ သက်သက် ဖြစ်လိမ့်မည်။ လောကကြီးမှာပင်ရှိလာနိုင်မည်မဟုတ်ပါ။ ထိုကြောင့် ကျွနု်ပ်တို့အသက်ရှင် ခြင်းအချိန်တိုင်း၌ အရာအားလုံးကို ဘုရားရှင်ပိုင်သတော်မူကြောင်းကို အထူး သတိပြုပါ။ ကိုယ်တော်ကိုချီးမွမ်းပါ၊ ကျေးဇူးတင်ပါ၊ ကောင်းမြတ်တော် မူခြင်းအတွက် အစဉ်ပြသပါ။ ထိုအရေးပါလှသောအမှန်တရားကို ကျွန်ုပ်တို့ ရှေးရှု သွားတတ် ကြရန်လိုပါသည်။

‘‘သို့ရာတွင် ကြည်ညိုသောစိတ်နှင့် ဤမျှလောက်ပူဇော်နိုင်အောင် အကျွန်ုပ်နှင့်အကျွန်ုပ်၏လူတို့သည် အဘယ်သို့သောသူဖြစ်ပါသနည်း’’ ၅ရာ၊ ၂၉း၁၄)။ အလွန်မှပင်လှပတင့်တယ်သောစကားလုံးဖြစ်၍ ကျွန်ုပ်တို့၏ စိတ် သဘောထားများနှင့် ကျွန်ုပ်တို့ပိုင်ဆိုင်ထားသောအရာအတွက် သက်ရောက်မှု မည်သို့ရှိပါသနည်း။

**ဘုရားရှင်၏မိသားစုအတွက်ထင်ရှားသောအားအင်များ အင်္ဂါနေ့ ဇန်နဝါရီလ ၃ ရက်**

ကိုယ်တော်သည် မိမိ၏သားသမီးများတို့ကို ပေးထားသော လက်ဆောင်များအထဲမှ အကြီးမားဆုံး အရာသည် ယေရှုခရစ်ပင်ဖြစ်သည်။ ထိုယေရှုခရစ်သည် ကျွန်ုပ်တို့ကို ငြိမ်သက်ခြင်းနှင့် ခွင့်လွတ်ခြင်း အကြောင်းကို ယူဆောင်လာပေးသည်။ နေ့စဉ်ကျွန်ုပ်တို့ခံစားရသောကရုဏာတော်နှင့် ဝိညာဉ်ကြီးပွားခြင်း၊ ထာဝရအသက်အတွက်မျှော်လင့်စရာကို ကိုယ်တော်ထံမှ ကျွန်ုပ်တို့ရရှိကြသည်။ ‘‘ဘုရားသခင်၏သားတော်ကို ယုံကြည်သောသူအပေါင်းတို့သည် ပျက်စီးခြင်းသို့မရောက်၊ ထာဝရအသက်ကိုရစေခြင်းငှာ၊ ဘုရားသခင်သည် မိမိ၌တစ်ပါးတည်းသောသားတော်ကို စွန့်တော်မူသည့်တိုင်အောင် လောကီသားတို့ကိုချစ်တော်မူ၏’’ (ယောဟန်၊ ၃း၁၆)။ ‘‘ထိုသူကိုလက်ခံသမျှသော သူတည်းဟူသော ကိုယ်တော်ကိုယုံကြည်သူတို့အား၊ ဘုရားသခင်၏သားဖြစ် ရသောအခွင့်ကိုပေးတော်မူ၏’’ (ယောဟန်၊ ၁း၁၂)။

ကယ်တင်ခြင်းဆိုသောအရာသည် အခြေခံသဘောအားဖြင့် ဆုလာဘ်လက်ဆောင်ပင်ဖြစ်သည်။ အဘယ်ကြောင့်နည်း၊ ထိုလက်ဆောင်မရှိလျှင် အသက်တာတစ်လျှောက် ရှည်လျားစွာဖြတ်သန်းသွားရမည့် အန္တရာယ်ကို ကျွန်ုပ်တို့မကျော်လွန်နိုင်ပါ။ ကျွန်ုပ်တို့၌ပိုင်ဆိုင်ရယူထားသမျှအလုံးစုံတို့သည် တစ်နေ့တစ်ချိန်ချိန်၌ သေဆုံးသွားခဲ့မည်ဆိုလျှင် ယူဆောင်သွား၍မရပါ။ မည်သူတစ်ဦးတစ်ယောက်မျှလည်း တမ်းတသတိရ နေမည် မဟုတ်တော့ပါ။ ကျွန်ုပ်တို့ပြုသမျှကောင်းမှုအပေါင်းတို့သည်လည်း မေ့လျော့ခြင်းခံကြရမည်သာ ဖြစ်သည်။ ရှေးဦးစွာ အရေးကြီးဆုံးအရာသည် ဧဝံဂေလိတရား၏ဆုလာဘ် လက်ဆောင်ကို ကျွန်ုပ်တို့တမ်းတမ်းစွဲ နေရန် လိုအပ်သည်။ ခရစ်တော်နှင့်ကိုယ်တော် ၏အသေခံတော်မူခြင်းအကြောင်းကို စွဲမြဲစွာစိတ်ထဲ၌ သံမှိုနှင့်စွဲ ထားရန် လိုသည် (၁ကော၊ ၂း၂) ယင်းကိစ္စကို ကျွန်ုပ်တို့စဉ်းစားတွေးခေါ်သမျှအားလုံး၏ဗဟို နေရာ၌ ထားရှိရမည်။

ကယ်တင်ခြင်းဆုလက်ဆောင်နှင့်အတူ ဘုရားရှင်သည် ကျွန်ုပ်တို့ကို အခြားကောင်းချီးများစွာကို ပေးခဲ့သည်။ စားစရာ၊ ဝတ်စရာ၊ နေစရာအတွက် ပူပင်နေသောသူများတို့အား ယေရှုရှင်မိန့်တော်မူသည်မှာ ‘‘ဘုရားသခင်၏ နိုင်ငံတော်နှင့်ဖြောင့်မတ်ခြင်းတရားတော်ကို ရှေးဦးစွာရှာကြလော့။ နောက်မှ ထိုအရာများကို ထပ်၍ပေးတော်မူလတ္တံ’’ (မဿဲ၊ ၆း၃၃)။

ဆာ၊ ၂၃း၁။ ဆာ၊ ၃၇း၂၅ နှင့် ဖိလိပ္ပိ၊ ၄း၁၉ တို့ကိုဖတ်ပါ။ ကျွန်ုပ်တို့နေ့စဉ်လိုအပ်သမျှကို ဘုရားရှင်သည် အဘယ်သို့စီစဉ်ပေးကြောင်း ဖော်ပြထားသနည်း။

--------------------------------------------------------------------------------------------------

ယေရှုရှင်သည် တပည့်တော်တို့ကိုအမှုဆောင်ရန် ထွက်သွားစေစဉ် အခါ၊ ကိုယ်တော်၏ကတိတော်မှာ သန့်ရှင်းသောဝိညာဉ်တော်သည် တပည့်တော်တို့နှင့်အတူရှိ၍ ကူညီမစမည်ဟူ၍ မိန့်တော်မူခဲ့သည်။ ‘‘ငါ့ကိုချစ်လျှင်၊ ငါ့ပညတ်တို့ကိုစောင့်ရှောက်ကြလော့။ ငါသည် ခမည်းတော်ကိုတောင်း၍၊ ခမည်းတော်သည် သမ္မာတရားကိုပြသော ဝိညာဉ်တော်တည်းဟူသော တစ်ပါးသောဥပ‌ဇ္ဈာယ်ဆရာကို သင်တို့နှင့်အတူ အစဉ်မပြတ် တည်နေစေခြင်းငှာ၊ သင်တို့အားပေးတော်မူမည်။ ထိုဝိညာဉ်တော်ကို လောကီသားတို့သည် မသိမမြင်သော ကြောင့် မခံမယူနိုင်ကြ။ ထိုဝိညာဉ်တော်သည် သင်တို့နှင့်အတူ တည်နေ၍ သင်တို့၌ရှိတော်မူသောကြောင့် သင်တို့သိရကြ၏’’ (ယော၊ ၁၄း၁၅- ၁၇)။ သမ္မာတရားကို သင်တို့အားအကြွင်းမဲ့သွန်သင်ပြသလိမ့်မည်’’ (ယောဟန်၊ ၁၆း၁၃)။

ထိုနောက်တွင် ဝိညာဉ်တော်ဘုရားကိုယ်တော်တိုင်သည် ဘုရားသခင်၏သားသမီးများအား အံ့ဖွယ်ထူးခြားသော ဝိညာဉ်တော်ဆုလာဘ်တို့ကို ပေးသနားတော်မူလိမ့်မည် (၁ကော၊ ၁၂း၄-၁၁)။

အကျဉ်းချုပ်ဆိုရသော် ‘‘ငါတို့သည် ဘုရားသခင်အားဖြင့် အသက်ရှင်လျက်၊ လှုပ်ရှားလျက်၊ ဖြစ်လျက်ရှိကြ၏’’ (တ၊ ၁၇း၂၈)။ ‘‘ဘုရားသခင်အားဖြင့် ခပ်သိမ်းသောအရာနှင့် ဇီဝထွက်သက်ဝင်သက်ကို သတ္တဝါအားလုံးတို့ အားပေးတော်မူ၏’’ (တ၊ ၁၇း၂၅)။ ကျွန်ုပ်တို့အသက်ရှင်ရသောအခွင့်၊ ကယ်တင် ခြင်းရရှိမည့် ကတိတော်၊ အသက်မွေးရသောဥစ္စာပစ္စည်းနှင့်အတူ ဝိညာဉ်တော် ဆုလာဘ်ကျေးဇူးများကို အစီအလျဉ် ချပေးတော်မူသော ဘုရားရှင်ဖြစ်တော်မူသည်။ နောက်တစ်ကြိမ်ထပ်၍ ဆိုကြအုံးစို့၊ ကျွန်ုပ်တို့ ပိုင်လေသမျှ အရာခပ်သိမ်း၊ ရရှိထားသောစွမ်းရည်ဆုလာဘ်အပေါင်းတို့၌ ထာဝရဘုရားအရှင်၊ မူလပိုင်ရှင်ကို ပြန်၍ ဂုဏ်ပြုပူဇော်ကြရမည်ကို သိတတ်ကြရမည်။ ထာဝရဘုရားချပေးထားသော ကောင်းချီးတိုင်းအတွက် ကျွန်ုပ်တို့ပြန်၍ပေးဆပ်ရန် အကြွေးတင်နေကြ သည်ကို သတိပြုပါ။

**ဘုရားရှင်မိသားစုဝင်တို့၏တာဝန်ဝတ္တရားများ ဗုဒ္ဓဟူးနေ့ ဇန်နဝါရီလ ၄ ရက်**

ကျွန်ုပ်တို့ရရှိခံစားရသော ဘုရား၏ကောင်းချီးမင်္ဂလာအတွက် ဝမ်းမြောက်ပျော်ရွင်ကြသည်။ ထို့အပြင် ကိုယ်တော်၏မိသားစုဝင်အဖြစ် ပိုင်ဆိုင်ရသောအခြေအနေအတွက်သည် သာ၍ကျေနပ်ဖွယ်ဖြစ်သည်။

တရားဟော၊ ၆း၅ နှင့် မဿဲ၊ ၂၂း၃၇ ကိုဖတ်ပါ။ မည်သို့ အဓိပ္ပာယ်ရှိ၍ ကျွန်ုပ်တို့မည်သို့ လုပ်ဆောင်ရန်ရှိသနည်း။

--------------------------------------------------------------------------------------------------

ဘုရားသခင်ထာဝရဘုရားကို စိတ်နှလုံးအကြွင်းမဲ့ ဥာဏ်ရှိသမျှနှင့် မည်သို့ချစ်နိုင်မည်နည်း (မသဲ၊ ၂၂း၃၇)။ သမ္မာကျမ်းစာမှ ယင်းပုစ္ဆာ၏ အဖြေကို စိတ်ဝင်စားဖွယ်ဖြေဆိုပေးထားကြောင်း ကျွနု်ပ်တို့ဖတ်ရှုရသည်။ လူတို့မျှော်လင့်ထားသမျှသောပုံစံနှင့်မတူညီပါ။

တရားဟော၊ ၁ဝး၁၂၊ ၁၃ နှင့် ၁ယော၊ ၅း၃ ကိုဖတ်ပါ။ ကျမ်း၏ ဖော်ပြချက်အကိုးအကားအရ၊ ကျွန်ုပ်တို့၌ ကြီးပွားများပြားသောဥစ္စာပစ္စည်းများ အတွက် ကောင်းကင်ဘုံရှင်ခမည်းတော်ကို မည်သို့တုံ့ပြန်ရကောင်းသည်ကို မည်သို့ဖော်ပြထားသနည်း။

--------------------------------------------------------------------------------------------------

ပညတ်တော်ကိုစောင့်ရှောက်ခြင်းလော။ နာခံလိုက်လျှောက်ခြင်းလော။ အများသောခရစ်ယာန်တို့သည် ပညတ်တော်ကိုနာခံလိုက်လျှောက်ခြင်း (အထူး သဖြင့် စတုတ္တပညတ်ချက်) ကို အလေးထား စောင့်ရှောက်ခြင်း သည် ဘုရားကိုချစ်ကြောင်း၊ သစ္စာရှိကြောင်းနှင့် လူအချင်းချင်းကိုလည်း ချစ်ခြင်းတရား ထားရှိကြောင်း မှားယွင်းစွာခံယူနေလျက်ရှိကြသည်။ ဘုရားရှင်သည် အလွန် ရှင်းလင်းလှပါသည်။ ကိုယ်တော်ကိုချစ်ကြောင်း၊ အိမ်နီးချင်းစပ်ဆိုင်သူတို့ကို ချစ်ကြောင်းဖော်ပြနိုင်မှသာ ကိုယ်တော်၏ပညတ်တော်ကိုစောင့်ရှောက်သည်ဟု သတ်မှတ်သည်။

‘‘ပညတ်တော်တို့ကိုစောင့်ခြင်းအရာသည် ဘုရားသခင်ကိုချစ်ရာရောက်၏’’ (၁ယော၊ ၅း၃)။ ကျမ်းချက်ကို ယေဘုယျသဘောဖြင့်ဖတ်ရှုသောအခါ၊ ဘုရားကိုချစ်သောကြောင့် ကျွန်ုပ်တို့ပညတ်တော် စောင့်ကြသည်ဟုထင်ရသည်။ အခြားတစ်နည်းဖြင့်စဉ်းစားဖတ်ရှုသောအခါ၊ ဘုရားရှင်၏ချစ်ခြင်းမေတ္တာတော် သည် ကိုယ်တော်၏ပညတ်တော်ကိုစောင့်ရှောက်ခြင်းအရသာကြောင့် ထိုမေတ္တာတော်အကြောင်းကို သိခွင့်ရသည်ဟု သဘောထားဖတ်ရှုနိုင်ပြန်သည်။

မဿဲ၊ ၇း၂၁-၂၇ တွင် ယေရှုမိန့်တော်မူသောစကားတော်၌ ဘုရားစကားကိုကြား၍ ကြားသမျှ အတိုင်းလုပ်ဆောင်သောသူတို့သည် ကျောက်ပေါ်၌ အိမ်ကိုဆောက်သောပညာရှိနှင့်တူသည်ဟု နှိုင်းယှဉ် ထားသည်။ ဘုရားစကား တော်ကိုကြားရ၍ လိုက်ပါလုပ်ဆောင်ခြင်းမဦပသူတို့မူကား၊ သဲပေါ်၌အိမ်ဆောက်သော လူမိုက်ကဲ့သို့ဖြစ်သည်ဟု မိန့်တော်မူပြန်သည်။ ရာသီဥတုဖောက်ပြန်လာလျှင် ထိုအိမ်သည် ပြိုလဲသွားလိမ့်မည်။ ဘုရားစကားကိုကြားသူခြင်းအတူတူပင်ဖြစ် သော်လည်း နာခံလိုက်လျှောက်ခြင်းရှိမှု၊ မရှိမှုအပေါ်မူတည်ပါသည်။ ရလဒ် အဖြစ်ကွာဟချက်မှာ သေခြင်းနှင့်ထာဝရအသက်ရရှိခြင်းပင်ဖြစ်သည်။

ဘုရားရှင်ကိုချစ်ခြင်းသဘောနှင့် ပညတ်တော်ကိုနာခံလိုက်လျှောက်ခြင်းစပ်ကြား ဆက်စပ်မှုကို ဆင်ခြင်ပါ။ အဘယ်ကြောင့် ချစ်ခြင်းမေတ္တာသည် နည်းလမ်းတကျပြသရန်လိုအပ်သနည်း။ ပညတ်တော်ကို စောင့်ရှောက်ခြင်းသည် ချစ်ခြင်းမေတ္တာကိုဖော်ပြပါသလား။ (နားမထောင်ခြင်း၊ ပညတ်တော်ကိုနာခံမှု မရှိခြင်း၏အကျိုးဆက်ကိုစဉ်းစားပါ။)

**ကောင်းကင်ရှိဘဏ္ဍာ ကြာသပတေးနေ့ ဇန်နဝါရီလ ၅ ရက်**

‘‘သံချေး၊ ပိုးရွဖျက်ဆီး၍ သူခိုးထွင်းဖောက်ခိုးယူရာ မြေကြီးပေါ်မှာ ဘဏ္ဍာကိုမဆည်းပူးကြနှင့်။ သံချေး၊ ပိုးရွမဖျက်ဆီး၍ သူခိုးမထွင်းမဖောက် မခိုးမယူရာ ကောင်းကင်ဘုံ၌ဘဏ္ဍကို ဆည်းပူးကြလော့။ အကြောင်းမူကား၊ အကြင်အရပ်၌ သင်တို့၏ဘဏ္ဍာရှိ၏၊ ထိုအရပ်သို့ သင်တို့၏စိတ်နှလုံး ရောက်တတ်၏’’ (မဿဲ၊ ၆း၁၉-၂၁)။ ယေရှုရှင်သည် မည်သို့သောမှန်ကန် သည့်စကားမျိုးကို မိန့်တော်မူခဲ့သနည်း။

--------------------------------------------------------------------------------------------------

ချမ်းသာကြွယ်ဝလွန်းသူများ နောက်ဆုံး၌ကုန်းကောက်စရာမရှိအောင် ဆင်းရဲသွားရသော ရာဇဝင် အကြောင်းများ ကျွန်ုပ်တို့ထပ်ခါကြားဖူးပါသည်။ လောကအရာသည် တည်မြဲခြင်းမရှိပါ။ စစ်ပွဲများ၊ မှုခင်းများ၊ ပဋိပက္ခမှုများ၊ သဘာဝဘေးဆိုးများ စသည့်အရာတို့သည် အချိန်မရွေးဖြစ်ပေါ်လာနိုင်ပြီး ကျွန်ုပ်တို့ကုန်းရုန်း ရှာဖွေစုဆောင်းထားသောပစ္စည်းများကို သိမ်းကျုံးဖျက်ဆီး နိုင်သည်။ ရိုးရိုးသားသား ရှာဖွေစုဆောင်း ထားသောပစ္စည်းများကိုပင်၊ သမာ အာဇီဝကျသော်လည်း အလွတ်ပေးမည်မဟုတ်ပါ။ ကျွန်ပ်တို့မထင်မှတ်ဘဲ ရုတ်တရက် အသက်ပျောက်သေဆုံးသွားနိုင်သည်ကို သတိရှိပါ။ စုဆောင်း ထားသမျှအားလုံး ကျွန်ုပ်တို့အတွက် အလဟသဖြစ်သွားနိုင်သည်။

ထိုအကြောင်းကြောင့် နှုတ်ကပတ်တော်မှသတိပေးထားချက်မှာ ချမ်းသာ ခြင်း၊ ကြွယ်ဝခြင်း၊ ဥစ္စာ ပေါများခြင်း သည် အပြစ်မရှိ။ သို့သော် ရှေ့လာမည့် အကျိုးကို မှန်းမျှော်အသုံးချတတ်ရန် အရေးကြီးသည်။

ကောင်းကင်ဘုံ၌ သင်၏ဘဏ္ဍာကိုဆည်းပူးသိုမှီးထားလော့ဟုဆိုသော စကားအဓိပ္ပာယ်မှာ ဘုရားရှင်၏ အမှုတော်အတွက် မိမိဥစ္စာပစ္စည်းကို အသုံးပြုရခြင်း၊ နိုင်ငံတော်အတွက်ဦးစားပေးရခြင်းကိုဆိုလိုသည်။ ရှိရှိသမျှကိစ္စများမြောင် ဤလူ့ဘောင်၌ ငွေကြေးသုံးစွဲစရာများလှပါသော်လည်း ဘုရားရှင်၏အမှုတော် အတွက် အရေးထားဦးစားပေးသုံးဆောင်ပါရန် ကိုယ်တော်၏နိုင်ငံတော်သည် အခြားကိစ္စများထက်အရေးပါ၍၊ အခြားသူများအတွက် ကောင်းချီးမင်္ဂလာ ဖြစ်စေရန် မိမိတို့၌ရှိသောအရာများကို မတွန့်မတိုသုံးကြရမည်။

အာဗြံကို ဘုရားရှင်ခေါ်ထုတ်တော်မူချိန်၌ ကမ္ဘာ့လူသားမိသားစုများ ကောင်းချီးရရှိရေးအတွက် အာဗြံကို လည်းကောင်း၊ အာဗြံ၏မိသားစုကိုလည်းကောင်း ဘုရားရှင်အသုံးပြုတော်မူခဲ့သည်။ အာဗြဟံကို ဘုရားရှင်မိန့်တော် မူသောစကားတော်၌ ‘‘အဆွေဟူ၍ခေါ်ဝေါ်ခြင်းခံ’’ ခဲ့ရသည် (ယာကုပ်၊ ၂း၂၃)။ ‘‘ငါသည် သင့်ကိုလူမျိုးကြီးဖြစ်စေမည်။ ငါကောင်းချီးပေး၍ သင်၏နာမကို ကြီးမြတ်စေမည်။ သင်သည် ကောင်းချီး ခံရသောသူဖြစ်လိမ့်မည်။ သင့်ကို ကောင်းချီးပေးသောသူကို ငါကောင်းချီးပေးမည်။ သင့်ကိုကျိန်ဆဲသောသူကို ငါကျိန်ဆဲမည်။ သင့်အားဖြင့်လည်း လူအပေါင်းတို့သည် ကောင်းချီးမင်္ဂလာ ကိုခံရကြလိမ့်မည်ဟု မိန့်တော်မူ၏’’ (က၊ ၁၂း၂၊၃)။

‘‘သို့ဖြစ်၍ ယုံကြည်ခြင်းရှိသောသူတို့သည် ယုံကြည်သောအာဗြဟံ နှင့်အတူ ကောင်းချီး မင်္ဂလာကိုခံရကြ၏’’ (ဂလာတိ၊ ၃း၉)။ ကိုယ်တော်သည် ကျွနု်ပ်တို့ကိုကောင်းချီးပေးရန် ထိုသို့သော စိန်ခေါ်မှုမျိုးကိုပြုခဲ့သည်။

ငွေသည်တန်ဖိုးရှိ၍ အလွန်အရေးပါသည်။ အဘယ်ကြောင့်ဆိုသော် အလွန်ကောင်းသောအမှုအရာကို ပြုလုပ်နိုင်စွမ်းရှိသည်။ ဆာလောင်မွတ်သိပ် နေသောသူအတွက် ဘုရားရှင်၏သားသမီးတို့လက်၌ရှိသောငွေသည် အစား အစာအဖြစ် ပြောင်းလဲပေးနိုင်သည်။ အဝတ်အချည်းစည်းရှိသူအတွက် ဝတ်စရာ အထည် အနွေးဓာတ် ပေးနိုင်သော ခြုံစရာအဖြစ်ပြောင်းလဲပေးနိုင်သည်။ ဖိနှိပ် ခံရသူများအတွက် အကာအကွယ်ဖြစ်စေနိုင်ပါသည်။ နာမကျန်းသူများကို အကူအညီပေးစေနိုင်သည်။ သို့သော်လည်း သတိချပ်စရာမှာ ပိုက်ဆံသည် သဲပွင့် တစ်ပွင့်ထက်ပို၍ တန်ဖိုးမရှိပါ။ အသက်ရှင်ရန်လိုအပ်နေသူများအတွက် အသုံးပြုမှသာ ကောင်းချီး မင်္ဂလာ ဖြစ်လာမည်။ ခရစ်တော်၏အမှုတော်အတွက် အသုံးဝင်မည်သာဖြစ်မည်’’ (Ellen G. White, Christ’s Object Lessons, p. 351).

‘‘အကြောင်းမူကား၊ အကြင်အရပ်၌ သင်တို့၏ဘဏာရှိ၏။ ထိုအရပ် သို့သင်တို့၏ စိတ်နှလုံး ရောက် တတ်၏’’ (မဿဲ၊ ၆း၂၁)။ သင်၏စိတ်နှလုံးသည် သင့်ဘဏ္ဍာအဘယ်မှာရှိနေသည်ဟု သင့်ကိုပြောနေပါသနည်း။

**သောကြာနေ့ ဇန်နဝါရီလ ၆ ရက်**

ဆက်လက်လေ့လာရန်။

‘‘ထာဝရဘုရား၏နှလုံးတော်သည် မိမိ၏သားသမီးကမ္ဘာသူကမ္ဘာသား အပေါင်းကိုချစ်ခြင်းအရာ၌ အသေခံခြင်း ထက်ပို၍ ခိုင်မြဲစွာရှိသည်။ သားတော် ကိုစွန့်လွတ်ခြင်းသည် ကောင်းကင်မှ လက်ဆောင် ဘဏ္ဍာဆုလာဘ်အားလုံးထက်သာ၍များသော အရာဖြစ်သည်။ ကယ်တင်ရှင်၏အသက်တာ၊ အသေခံခြင်းနှင့် ပြန်လည်တက်ကြွတော်မူခြင်း၊ ကောင်းကင်တမန်တို့၏အမှုတော်ဆောင်ရွက်ခြင်း၊ ဝိညာဉ်သဘောနှင့် တောင်းလျှောက်ခြင်း၊ ခမည်းတော်သည် အားလုံးအပေါ် ပြုတော်မူသမျှနှင့် မနားမနေကောင်းကင်သားများ စိတ်ပါဝင်စားစွာပါဝင် လုပ်ဆောင်ချက်အားလုံးကို လူသားတို့၏ကယ်တင်ခြင်းသမိုင်းရာဇဝင် မှတ်တမ်းတွင် အစီအစဉ်အတိုင်းရေးမှတ်သိုမှီးထားသည်’’ (Ellen G. White, Steps to Christ. 21).

‘‘သင်ကိုယ်ကိုသင် ကောင်းကင်သားဘုရားရှင်၏မိသားစုဝင်ပါဟု ကြေညာပြောဆို ဆက်ကပ် လိုက်သည်နှင့် ခမည်းတော်၏အိမ်တော်၌ ရှိရှိသမျှ အရာအားလုံးသည် သင်ပိုင်ဆိုင်ရသောအခွင့်ရရှိမည်။ ဘုရားရှင်၏ဘဏ္ဍာတိုက် အားလုံးသည် သင့်အတွက်ဖွင့်ထားပေးနေလိမ့်မည်။ ယခုပစ္စုပ္ပန်လောကအရာ နှင့်လာလတ္တံ့သောအရာများကိုလည်း သင်ရရှိပိုင်ဆိုင်ရလိမ့်မည်။ ကောင်းကင်တမန်တို့ဆောင်ရွက်သောအမှု၊ သန့်ရှင်းသောဝိညာဉ်တော်၏ဆုလာဘ်လက်ဆောင်များ၊ ကိုယ်တော်၏အစေခံများ၏လုပ်ေဆာင်ချက်များ စသည့်အရာအားလုံးသည် သင့်အဖို့ဖြစ်လာမည့် ‌‌‌‌‌‌‌‌‌‌‌‌‌‌လောကကြီးနှင့်လောကကြီးအတွင်းရှိ အရာအားလုံး သင်ရရှိပိုင်ဆိုင်သည့်အပြင် လိုသည့်အတိုင်းသင့်အဖို့ကောင်းကျိုးဖြစ်စေလိမ့်မည်’’ (Ellen G. White, Thoughts From The Mount of Blessing. 110).-ဝ-